en es ms id en id en id id id id id ms id id fr id id id ms id id id id id id id ms id ms id ms id id id ms ms ms id ms id ms id en en ms ms id id id id id ms ms id id id id id id id en id jv id id id id id id id ms ms id ms ms id en it it ms id ms ms ms id id id id ms id id id ms id en en id en ms id id nl ms en ms id ms id ms id ms ms ms id ms ms id id ms ms ms ms id ms ms id id tr id en fi id id id id id fr ms id id id id ms id hu id ms ms id id id ms id ms id ms id id id id ms ms ms ms ms id id id ms ms ms ms id en eo ms id id id ms id id id id id id ms id id id id de ms en id en de id id en id id id ms ms id jv en id ms id ms id ms id ms id id id ms id ms ms id ms id tl sv ms sv ms id ms ms id tr id id id sv pt en en en de hu pt en en ms ms it fi hbs_lat ms jv ms it en en is ms ms ms en it en nl fr pl it vi it en en it it en en it sl it it id en en en pt it la en en es cs ms hbs_lat hu ms ms fr jv id tl ms it hbs_lat en en en jv nb id pl nb nb jv fr es nb ms ms ms ms id en en en id hu ms ms ms id en it pt it it id id ms it id hu ceb en it it tr es pt id id ms id ms id id ms ms hu it en es id en hbs_lat pt en id nb en en id hu it id hu ms en en en en it it en pl en it en hbs_lat en en su id it sk id en es it ms en en jv it hu pt it it nb et en id sv en uz cs da da da de oc cs nl da fr sv sv cs cs da da da cs oc cs nl cs cs sv sv en cs da da da en id id ms it id id ms ms id fr cs fy da cs sv cs cs sv de oc cs nl cs cs sv sv cs cs da fr cs fr ms es id
Blog Untuk Penyelesaian Masalah Wanita
Asid Lemak Untuk Wanita Hamil
Saya merancang untuk kehamilan akan datang dan saya dicadangkan untuk memulakan pengambilan DHA tambahan harian. Perlukah saya mengamalkannya. Apa manfaatnya kepada saya dan bayi?
Asid dokosaheksanoik (DHA) dijumpai dengan jumlah yang banyak dalam otak dan sistem saraf. Memandangkan asid lemak omega-3 tidak dapat dihasilkan badan, diet yang kaya dengan omega-3 adalah penting untuk memastikan proses tumbesaran dan perkembangan yang baik.
Kajian mendapati DHA terkumpul dalam otak janin semasa kehamilan dan berterusan sepanjang beberapa tahun terawal kehidupan. Pengambilan DHA yang tinggi semasa kehamilan menjurus kepada tahap DHA yang lebih tinggi di kalangan bayi semasa kelahiran dan merangsang perkembangan kognitif, daya tumpuan, kualiti pergerakan dan ketajaman penglihatan dari peringkat bayi hingga usia persekolahan.
Pakar dari The International Society for the Study of Fatty Acids and Lipids (ISSFAL) mengesyorkan wanita hamil dan menyusu mengambil sekurang-kurangnya 300mg DHA setiap hari. Penyusuan ibu secara berterusan akan memindahkan LCP ibu kepada bayi melalui susu ibu. Dengan itu, para ibu seharusnya mengekalkan pengambilan DHA semasa tempoh penyusuan. Manakala wanita yang kekurangan DHA lebih berkecenderungan untuk mengalami kemurungan selepas bersalin.
Dicatat oleh NRK di 1:27 PTG Tiada ulasan:
JERAWAT? Bukankah topik itu sering ditulis. Itu antara reaksi apabila dimaklumkan topik Kesihatan minggu ini.
Memang perihal jerawat terlalu kerap diperkatakan. Namun dunia perubatan masih gagal mencari penyelesaian sebenar kepada masalah jerawat.
Pelbagai teknik dan kaedah rawatan digunakan termasuk pendekatan tradisional namun jerawat terus menghantui bukan saja golongan remaja, malah orang dewasa tidak terlepas daripada masalah tersebut.
Pertemuan dengan Sabihah Sharifuddin melonjakkan lagi keinginan untuk mencari jawapan penemuan terbaru untuk mengatasi masalah tersebut.
Gadis berusia 25 tahun itu mengalami masalah jerawat teruk. Kulit wajahnya dipenuhi jerawat bersaiz besar dan berwarna kemerahan sehingga menimbulkan rasa tidak selesa kepada gadis itu.
Ketika ditemui Sabihah ditemani ibu dan kakaknya. Menurut ibunya, kulit anak gadisnya dahulunya mulus dan cantik. Namun segala-galanya berubah apabila Sabihah melanjutkan pelajaran di sebuah universiti di pantai timur.
Kulit wajahnya mula ditumbuhi jerawat. Bukan jerawat kecil atau jerawat pasir tetapi jerawat bersaiz besar yang melarat ke seluruh muka. Kulit Sabihah menjadi kemerah-merahan. Masalah tersebut mengganggu kehidupan gadis itu selama tiga tahun.
Dia pernah berjumpa doktor untuk merawat jerawat yang tidak pernah ‘penat’ menata wajahnya. Pelbagai krim diberi, tetapi masalah tersebut reda seketika dan tumbuh balik selepas beberapa hari.
Pendedahan mengenai kaedah laser untuk merawat jerawat menarik perhatian ibu kepada gadis tersebut. Dia membawa anaknya bertemu dengan Dr. Shaharom Sulaiman di Thalia Clinic, Kuantan, Pahang baru-baru ini.
Inisiatif tersebut bertolak daripada rasa simpati terhadap masalah jerawat anaknya yang tidak pernah surut sementelah Sabihah kini mula bekerja. Kerjayanya pula menuntut bertemu dan berurusan dengan orang ramai.
Kunjungannya ke klinik tersebut pada mulanya sekadar mendapat khidmat nasihat daripada perunding di situ, Vivi Sumanti Ab. Rahim.
Ibu Sabihah mengakui hanya mengetahui mengenai kaedah laser menerusi sisipan Kesihatan Mingguan Malaysia dan terus mengambil langkah segera berkunjung ke klinik berkenaan.
Vivi memberi penjelasan satu persatu berkaitan penggunaan laser untuk merawat masalah Sabihah. Dia mencadangkan supaya gadis yang mula berkecimpung dalam bidang pemasaran di ibu kota itu supaya mencuba dahulu rawatan di klinik tersebut.
Sebagai perunding, Vivi menunjukkan kes-kes yang pernah dirawat di klinik tersebut dan berjaya mendapatkan hasil terbaik. Beliau turut menasihatkan Sabihah supaya mematuhi ‘pantang-larang’ selepas menjalani rawatan kelak.
Ketika ditemui, Vivi menjelaskan maksud pantang-larang.
"Sapu sunblock, gunakan payung, jangan terlalu terdedah kepada panas (terutama mereka yang selalu memasak) dan paling penting jangan gunakan kosmetik atau produk kecantikan sembarangan,’’ katanya.
Nasihat beliau lagi, kesemua ‘pantang-larang’ itu sebenarnya harus menjadi amalan berpanjangan dalam keadaan cuaca semakin panas terutama di pantai timur.
Dr. Shaharom ketika diminta mengulas lanjut masalah kulit muka Sabihah tidak menolak ia berpunca daripada masalah cuaca panas dan sedikit tekanan selain faktor pemakanan.
Lebih daripada itu, masalah jerawat juga disebabkan ketidakseimbangan hormon selain tidak meminggirkan faktor genetik.
Beliau menarik perhatian betapa masalah jerawat amat berkait-rapat dengan kecantikan paras wajah. Ia bukan saja membelenggu golongan remaja malah ramai orang dewasa yang mempunyai masalah jerawat.
‘‘Jerawat bukan sahaja menyebabkan kulit kelihatan tidak cantik, malah jika sudah sembuh , bekas parut jerawat juga menjadikan kulit tidak halus dan berlekuk-lekuk,’’ katanya ketika ditemui di Kuantan baru-baru ini.
Selain kulit muka, Dr. Shahrom menambah, masalah jerawat turut berlaku pada bahagian belakang badan dan dada.Bagi kes Sabihah, beliau yang terkenal dengan kaedah rawatan menggunakan laser mencadangkan SP Dynamis (Fatona). Kesan awal rawatan tersebut adalah menghalang jerawat baru tumbuh dan ia boleh dilihat seminggu selepas rawatan. Bagi tempoh seterusnya, jerawat sedia ada akan dirawat untuk memastikan ia pulih sepenuhnya termasuk menghilangkan kesan lekuk pada bahagian muka.
Dr, Shaharom pernah mengikuti kursus dan program perubatan estetik di Dubai dan Hong Kong selain menduduki peperiksaan anjuran American Laser Association.
Dicatat oleh NRK di 9:16 PG Tiada ulasan:
Label: dr shaharom, rawatan laser
SAYA bertemu ramai wanita berusia 40-an yang merungut kerana bentuk wajah asal telah berubah menjadi kurang menarik.
"Doktor, tengoklah muka saya. Pipi saya kembang manakala dagu pula berlapis. Saya nak muka yang kecil dan bujur. Doktor tolonglah betulkan semula wajah saya,’’ rayu Puan Iza.
Wanita itu menambah, dahulu wajahnya kecil dan dagu pun runcing tetapi sekarang segala-galanya berubah menyebabkan dia berasa rendah diri. Keadaan itu juga menyebabkan dia tidak dapat menggayakan pelbagai fesyen tudung terbaru yang ada di pasaran.
Bentuk muka berubah apabila usia bertambah. Pipi yang sepatutnya terletak sebaris dengan hidung akan melendut ke bawah. Kelopak mata akan menjadi berat dan menurun membentuk eye bag. Kening juga menjadi berat dengan pengumpulan lemak di bawah kulit dan ini turut menyebabkan mata menjadi kecil dan sekan tertutup.
Pendek kata segalanya mengecut. Pemakaian tudung yang ketat turut menyebabkan bentuk wajah berubah dan bertumpu ke depan. Wajah menjadi sangat bulat dan pipi pula menonjol ke depan. Apabila tersenyum mata pun seakan tertutup kerana pipi yang terlalu bulat. Oleh itu saya menasihatkan wanita agar memakai tudung yang sederhana dan tidak terlalu ketat bagi mengelak perubahan pada bentuk wajah.
Bentuk wajah juga penting bagi menyerlahkan penampilan seseorang. Apabila usia meningkat tidak dapat dinafikan bentuk wajah berubah menjadi lebar tidak kira bagi lelaki atau perempuan. Masalah ini dapat dipulihkan semula dengan kaedah rawatan yang betul.
Muka kita terbentuk daripada tulang tulang tengkorak yang menjadi acuan kepada pembentukannya. Tulang tulang utama yang menjadi asas pembentukan muka adalah tulang mandible iaitu rahang. Jika tulang rahang terlalu besar muka akan tampak empat segi.
Tulang lain adalah tulang mastoid yang bersambung pada tulang mandible. Tulang mastoid dapat dirasa jika kita menyentuh belakang telinga akan terasa seperti satu benjol di situ. Di dalam tulang mastoid inilah terdapatnya sebahagian daripada organ telinga yang penting. Tulang-tulang maxilaary yang membentuk pipi adalah mustahak bagi menentukan pembentukan pipi kita. Jika ia terlalu kecil pipi akan tampak kecut. Sebahagian daripada tulang cranium, pula membentuk dahi. Pada kawasan orbit mata pula terdapat percantuman antara tulang-tulang kecil . Tulang pada hidung terdiri daripada tulang rawan yang lembut.
Bagi melengkapkan struktur muka, terdapat juga otot-otot muka yang membantu kita memberi reaksi dan riak wajah. Seseorang yang marah, sedih, gembira dan mengantuk misalnya dapat di kesan melalui riak wajahnya. Begitu juga wajah seseorang yang meminta simpati. Garis-garis muka yang tertentu memberi raksi wajah tertentu. Reaksi sebeginilah yang digunakan oleh para pelakon bagi mempamerkan mutu lakonan yang mempersonakan. Ekspresi wajah amat penting dalam kehidupan seharian. Kerlingan mata sahaja sudah cukup untuk memberitahu maksud yang tersirat di dalam hati tanpa perlu kita bersuara. Jelaslah bahawa ekspresi wajah adalah salah satu cara komunikasi yang berkesan sesama manusia.
Apabila seseorang itu gembira otot-otot pada pipi dan mulut akan bekerja bagi mempamerkan senyuman. Bila bersiul otot buccinators akan bekerja. Jika mengerutkan dahi pula kita menggunakan otot frontalis. Bila kita makan otot mengunyah yang bernama maseter akan mengerakkan rahang. Seseorang yang mengalami kelumpuhan otot sebagaimana yang dilihat pada pesakit strok atau angin ahmar sudah tentulah gagal melakukan semua pergerakan ini kerana otot-otot muka menjadi lumpuh.
Di atas lapisan otot terdapat lapisan lemak yang membalut muka, selepas itu barulah di lapik pula kulit. Muka seolah-olah tergantung pada tulang tegkorak kita. Apabila kita meningkat usia ia akan semakin melendut disebabkan tarikan graviti. Pada masa ini kulit akan lebih kendur dan turun di kawasan dagu dan pipi kiri kanan dagu. Lemak-lemak pula akan mengisi ruang kosong tersebut lalu wajah mula kelihatan lebar dan dagu mula berlapis. Masalah ini terjadi disebabkan oleh kejatuhan lemak muka. Lemak pada muka yang berlebihan akan turun dan mengisi ruang pada bawah dagu dan juga pipi menyebabkan bentuk muka menjadi besar kerana berlemak.
Bagi mereka yang berwajah bujur atau sangat kurus, masalah ini tidak ketara. Namun bagi mereka yang berisi dan wajah pula berbentuk bulat maka ia menjadi satu fenomena yang menghodohkan wajah. Kehadiran lemak yang terlalu banyak menjadikan wajah tampak bengkak dan bentuknya tidak menarik. Tambahan pula apabila usia meningkat 40-an kesan pengurangan hormon membuatkan air berkumpul dalam kulit dan kelihatan lebih bengkak.
Namun teknologi baru boleh mengatasinya. Wajah yang bulat boleh dibentuk semula menjadi bujur dan dagu yang berlapis boleh dibuang lemaknya. Begitu juga pipi yang menonjol boleh dicantikkan semula. Kedudukan pipi juga boleh diangkat semula dengan teknik serdev. Laser lipolisis adalah kaedah yang baik bagi pembentukan wajah. Laser jenis ini akan menghancurkan lemak dan merangsang sel-sel kulit longgar menjadi ketat semula.
Bagaimana laser lipolisis bertindak?
Laser merupakan satu jalur cahaya dengan jarak gelombang yang tertentu. Jarak gelombang ini membolehkan pancaran laser menembusi sel-sel lemak dan menukarkannya menjadi cair. Tenaga laser yang kuat bertindak dengan sangat selektif. Ia hanya memecah lemak tanpa mengganggu sel-sel lain. Justeru ia selamat digunakan dan akan menyebabkan pengecutan dalam jalinan kolagen. Ini menjadikan kulit ketat dan tegang semula. Penggunaan laser seperti ini adalah selamat, cepat dan hasilnya dapat dilihat dalam jangkamasa yang singkat. Perubahan pada wajah menjadi lebih ketara selepas seminggu. Selepas sebulan wajah menunjukkan perubahan yang menakjubkan. Dalam tempoh tingga hingga lima bulan pula seseorang kelihatan lebih muda dan berseri-seri.
* Wajah akan dibersihkan dengan povidone iodine dan disapu dengan krim bius. Selepas satu jam krim akan mula bertindak. Doktor akan menandakan kawasan yang akan dirawat.
* Suntikan ubat bius di buat.
* Laser dimasukkan ke bawah kulit dan dipancarkan, lemak akan bertukar menjadi air.
* Selepas seminggu wajah akan menjadi lebih baik
Perubahan akan dilihat beransur-ansur dan dalam masa dua minggu wajah kelihatan menarik dan terbentuk semula.
* Tidak perlu masuk ke hospital untuk menjalani rawatan
* Hasil yang baik
* Tiada parut yang merosakkan kulit.
* Boleh pergi bekerja seperti biasa sejurus menjalani rawatan
* Satu rawatan sahaja sudah berkesan tidak perlu berkali-kali melakukannya.
* Selepas rawatan tiada kesan bengkak yang ketara.
Dicatat oleh NRK di 8:29 PG Tiada ulasan:
Selasa, 10 Ogos 2010
Panduan Ibu Hamil di Bulan Ramadan
Kalau tiada aral melintang, esok, umat Islam di seluruh dunia sudah mula menjalani ibadat puasa.
Ada di kalangan ibu-ibu hamil yang pasti berasa khuatir untuk berpuasa dalam keadaan bayi di dalam kandungan yang amat memerlukan kadar nutrisi yang diperlukan bagi memastikan perkembangan janin.
Jika anda hamil dan ingin berpuasa, pastikan keadaan kesihatan anda amat stabil kerana ibu-ibu hamil juga sebenarnya dibolehkan untuk berpuasa, tetapi menerusi syarat-syarat tertentu.
Apa pun pastikan kandungan dan kesihatan nutrisi yang dibekalkan ibu menerusi plasenta kepada janin.
Salah satu daripadanya ialah memastikan makanan yang dimakan itu mengandungi nutrisi yang diperlukan termasuk protein, zat pemakanan yang diperlukan ibu dan bayi di dalam kandungan.
Komposisi yang harus dipenuhi ibu-ibu hamil bagi zat pemakanan tersebut ialah karbohidrat 50 peratus, protein (30 peratus) dan lemak sekitar 10 hingga 20 peratus.
Biarpun begitu, ada beberapa faktor yang harus diperhatikan oleh si ibu andainya dia hamil dan ingin meneruskan berpuasa.
Sekiranya si ibu hamil tersebut menghidap penyakit kencing manis atau diabetes, maka ibu tersebut tidak disaran untuk berpuasa.
Sekiranya ibu yang hamil itu menderita penyakit darah tinggi atau hipertensi kerana ibu-ibu ini memerlukan aturan memakan ubat yang berterusan secara teratur dia juga disaran untuk membuka puasanya.
Tekanan darah tinggi juga harus dihindari selama hamil kerana ia boleh menyebabkan kematian mengejut bagi si ibu mahupun bayi dalam kandungan.
Selanjutnya adalah faktor perdarahan. Jika ini berlaku, ibu yang hamil dinasihat tidak berpuasa kerana khuatir kesihatan janin di dalam kandungan.
Dehidrasi atau kekurangan cairan akibat muntah selama hamil akibat mabuk atau morning sickness atau sebagainya juga diminta untuk tidak meneruskan puasa dan minum sebanyak mana air yang diperlukan.
Jika tidak, sebaliknya akan berlaku kerana dehidrasi ini berkemungkinan akan menyebabkan pitam, pening, rasa berpinar dan seram sejuk yang boleh menyebabkan keadaan ibu hamil ini menjadi lebih teruk dan pengsan.
Dicatat oleh NRK di 11:19 PG Tiada ulasan:
Isnin, 9 Ogos 2010
Virus Herpes Kekal Sepanjang Hayat
Saya ingin tahu mengenai penyakit herpes. Selain jangkitannya menerusi persetubuhan, apa punca lain seseorang mendapat jangkitan penyakit berkenaan?
Maksudnya, jika pasangan yang sudah berkahwin tidak pernah menghidap penyakit ini sebelumnya, tetapi mengalaminya setelah bersetubuh, walhal sebelum itu kedua-duanya tidak pernah mengadakan persetubuhan dengan orang lain, bagaimana penyakit ini boleh dijangkiti?
Harap doktor dapat memberi penjelasan terperinci.
Sebelum saya menjawab soalan anda dengan lebih lanjut, anda perlu faham bahawa terdapat beberapa jenis penyakit herpes.
Selain itu, seseorang itu perlu dipastikan sama ada dia benar-benar mengalami jangkitan herpes, lebih-lebih lagi sekiranya ia herpes yang berkait dengan jangkitan kelamin. Ini kerana ia boleh membawa implikasi tuduh-menuduh dan kesan negatif terhadap hubungan atau kepercayaan pasangan.
Di samping itu, terdapat kesan atau ciri-ciri penyakit yang menyerupai herpes kelamin, tetapi apabila dijalankan ujian lanjutan atau pengesahan, ia bukannya begitu.
Herpes disebabkan oleh sekelompok virus. Terdapat beberapa jenis virus dalam kelompok herpes, antaranya adalah jenis virus herpes simplex jenis 1 (HSV type 1), virus herpes simplex jenis 2 (HSV type 2), virus herpes zoster (VZV) iaitu virus penyebab penyakit campak dan kayap, virus cytomegalo (CMV) dan virus Epstein-Barr (EBV) .
Herpes yang membabitkan kawasan kemaluan dinamakan herpes genital dan disebabkan oleh virus herpes simplex sama ada HSV jenis 1 atau HSV jenis 2.
Ia lazimnya dijangkiti melalui hubungan seks sama ada jenis oral-vaginal, oral-zakar, penis-vaginal atau di luar tabii (anal). Ini termasuk jika menggunakan alat bantuan seks secara berkongsi.
Walaupun HSV jenis 2 yang lebih kerap menjadi penyebab penyakit herpes genital, virus HSV jenis 1 juga mungkin menyebabkan penyakit di kawasan yang sama.
Sekiranya pasangan sudah dijangkiti virus HSV (melalui sentuhan pada rekahan kulit-ke-kulit atau kulit-ke-membran mukosa genital dan mulut), mana-mana jenis hubungan di atas boleh menjadi punca dia menjangkiti genital pasangannya, bergantung kepada kawasan sentuhan berlaku, lazimnya kawasan genital, muka atau tangan.
Herpes genital boleh menyebabkan simptom seperti biji berair pada kawasan kemaluan yang kemudiannya pecah dan menyebabkan ulser pedih.
Namun sebenarnya ramai yang mendapat jangkitan herpes tanpa mengalami apa-apa simptom dan menjangkiti orang lain tanpa disedari.
Ia jarang menyebabkan kesan serius kepada orang dewasa contohnya kerosakan hati.
Apabila masuk, virus HSV ini akan kekal di dalam tubuh untuk selama hayat secara pasif atau dorman di ganglion saraf berhampiran (bukannya di dalam aliran darah) dan boleh aktif semula dan menyebabkan rasa sakit atau pedih. Ia juga boleh menimbulkan ruam pada kawasan kulit yang dibekalkan deria oleh saraf itu.
Ujian darah serologi boleh menunjukkan kehadiran antibodi (imuno-globulin G) dalam nilai tertentu sama ada terhadap HSV jenis 1 atau HSV jenis 2. Ujian mengesat menggunakan kapas (swab) ke atas cecair atau ulser terbabit pula boleh diuji untuk kehadiran virus itu sendiri secara kultur atau teknik PCR tetapi ia jauh lebih mahal.
# Herpes genital disebabkan oleh satu daripada kelompok virus herpes iaitu HSV.
# Herpes genital lebih lazim disebabkan oleh HSV jenis 2, tetapi ia juga boleh disebabkan oleh HSV jenis 1.
# Membran mukosa bahagian genital seseorang itu boleh dijangkiti HSV berkenaan melalui sentuhan oleh bahagian pasangannya yang mengandungi virus itu sama ada pada mulut, tangan atau kemaluannya.
Setelah dijangkiti, seseorang itu tidak boleh menjangkiti semula virus HSV jenis itu kepada pasangannya, kecuali jika ia daripada jenis HSV yang lagi satu (terdapat jenis HSV 1 atau 2).
# Sekiranya pasangannya itu mempunyai penyakit herpes pada bahagian genitalnya juga, berkemungkinan herpes genital yang dialami pasangannya itu disebabkan oleh sentuhan pada genitalnya oleh orang lain yang lazimnya melalui hubungan seksual sama ada dari bahagian oral, zakar, vagina, dubur atau rekahan kulit yang sedang aktif dijangkiti.
# Ramai yang mempunyai antibodi herpes simplex tanpa menyedari pernah mengalami apa-apa simptom jangkitan dahulunya kerana jangkitan HSV boleh berlaku tanpa mengakibatkan apa-apa simptom.
Sekiranya benar jangkitan herpes genital terbabit berpunca daripada hubungan seksual pasangan dengan orang lain, eloklah jika kedua-dua pasangan ini menjalani ujian lain yang juga berkait dengan penyakit jangkitan seksual seperti VDRL, Chlamydia, gonorea, HIV dan seumpamanya.
Eloklah kita mengamalkan hubungan seks dengan seorang pasangan saja, sentiasa menjaga kebersihan anggota yang kerap bersentuhan seperti tangan atau muka, menjalani ujian berkaitan yang diperlukan dan mendapatkan rawatan sekiranya ia berlaku.
Satu lagi fakta penting adalah memandangkan herpes genital pada wanita hamil (lebih kepada herpes aktif dalam trimester ketiga kehamilannya) boleh menyebabkan kesan serius kepada bayi yang akan dilahirkannya (jangkitan berlaku sewaktu kelahiran), wanita hamil yang mengalami jangkitan herpes genital pertama kali waktu itu (menghampiri kelahiran) lazimnya dinasihatkan bersalin secara pembedahan Caesarean.
Dicatat oleh NRK di 10:47 PG Tiada ulasan:
Label: Dr Adilah Ahmat, virus herpes
Jumaat, 6 Ogos 2010
Blog JaiHo - Pintu Ke Neraka
Hari saya ingin berkongsi satu artikel yang saya baca di Blog JaiHo mengenai pintu neraka yang terdapat di Uzbekistan. Maha Suci Allah memang amat menakutkan.
Asal-usul Pinti Neraka yang terdapat di sana. Klik Blog JaiHo.
Dicatat oleh NRK di 9:23 PG Tiada ulasan:
Khamis, 5 Ogos 2010
Kekal Cantik Walau Menyusu
Eh, tak malukah?” tanya seorang teman. Dia bertanya begitu ketika membelek-belek album gambar saya yang sedang menyusukan bayi di kawasan tempat duduk kompleks membeli-belah. Mungkin gambar menyusu di tempat duduk kawasan orang lalu-lalang itu sedikit membuatkan dia rasa tidak selesa.
Dengan selamba saya menjawab; “Mengapa pula perlu malu? Rasa bangga adalah.”
Entah apa sebabnya, menyusu bayi bagi kebanyakan ibu kini menjadi antara perkara yang memalukan mereka. Lebih mengecewakan, ada yang menganggap menyusu di khalayak kelihatan selekeh, tidak cantik dan kolot.
Menyusu terlalu lama (sehingga anak melebihi usia dua tahun) juga kata mereka menyebabkan payu dara cepat mengendur, sekali gus menjejaskan penampilan.
Sejauh mana fahaman mereka dalam hal itu, saya percaya semua disebabkan oleh kurangnya pengetahuan dan sokongan daripada orang sekeliling.
Apa yang pasti, menyusu sememangnya mempunyai banyak manfaat kepada ibu dan bayi sama ada dari segi kecantikan, kesihatan, mental serta emosi.
“Pandangan itu tidak benar sama sekali,” kata Kaunselor Laktasi dari Pusat Perubatan Prince Court, Chuah Pek Chin.
Beliau yang telah lebih 30 tahun terlibat dalam bidang perbidanan berkata, menyusu tiada langsung kaitan dengan payu dara kendur dan ‘mahkota’ wanita itu tetap berubah bentuknya apabila sampai masanya.
Perubahan bentuk payu dara, katanya, disebabkan rangkaian tisu-tisu pada bahagian itu lemah sejajar dengan peningkatan usia.
Malah wanita yang tidak pernah menyusukan sekali pun akan mengalami pengenduran payu dara lebih awal sekiranya mereka tidak mengamalkan gaya hidup yang sihat termasuk bersenam.
Bagi Pek Chin, menyusu sebenarnya mempunyai seni tersendiri. Ibu-ibu katanya, perlu tahu cara yang betul melekap bayi ke payu dara, barulah penyusuan akan berjaya.
Ibu-ibu yang menyusu juga sebenarnya memiliki payu dara yang lebih cantik dan penuh. Pemakaian coli yang sesuai untuk menyokong payu dara yang penuh amat membantu dalam mengekalkan bentuknya.
Bagaimanapun katanya, selepas bercerai susu ibu-ibu akan mendapati payu dara mereka sedikit ‘jatuh’ daripada biasa.
“Namun beberapa bulan selepas itu, hormon akan kembali stabil dan mereka perlu melakukan senaman untuk membuatkan ia kembali kepada bentuk asal,” kata Pek Chin yang pernah berkhidmat di Eropah dan Singapura.
Tambahnya lagi, menyusu sememangnya mempunyai banyak kebaikan kepada ibu dan bayi.
Tentu sekali faktor kecantikan fizikal antara tarikan yang sepatutnya diambil berat oleh mereka yang ingin menyusukan bayi.
Menurutnya, daripada sesi bual bicara selepas bersalin yang beliau hadiri, ramai ibu mengaku menyusu membantu mereka kembali langsing secara semula jadi dengan pantas.
“Lemak-lemak berlebihan yang tersimpan dalam badan akan dibakar ketika menyusu. Bukankah ini antara bentuk senaman yang paling mudah dilakukan,” katanya.
Bagaimanapun katanya, ibu-ibu perlu memastikan berat badan yang ideal sepanjang mengandung iaitu tambahan hanya sekitar 11 hingga 15 kilogram. Ini amat penting dalam usaha mendapatkan bentuk badan yang diingini selepas kelahiran kelak. Pengambilan makanan yang seimbang dapat membantu, begitu juga dengan senaman.
“Menyusu dapat mengurangkan risiko obesiti jangka masa panjang,” katanya.
Bagi mengekalkan kesihatan ibu sepanjang menyusukan bayi, Pek Chin menyarankan agar mereka melakukan senaman ringkas seperti berjalan, regangan ringan dan senaman lantai sejurus badan kembali selesa (empat atau lima hari selepas bersalin).
Selepas enam hingga lapan minggu, mereka sudah boleh melakukan senaman berat seperti aerobik.
Tiada pemakanan khas diperlukan oleh ibu dalam menjayakan sesi penyusuan mereka. Yang paling utama adalah pengambilan makanan berkhasiat dan lengkap dengan pelbagai vitamin.
“Jika seorang dewasa memerlukan 2000 kcal setiap hari, ibu mengandung pula memerlukan tambahan antara 300 hingga 500 kcal lagi,” kata beliau.
Menurutnya, sebanyak 700 hingga 800 kcal diperlukan untuk pengeluaran susu yang mana 500 kcal diperolehi daripada diet harian. Manakala 250 hingga 300 kcal lagi daripada penyimpanan lemak dalam badan.
Bagi ibu yang obes atau mempunyai berat badan berlebihan pula katanya, mereka tidak memerlukan kalori tambahan.
Pengambilan air yang mencukupi amat penting dalam penghasilan susu. Bagaimanapun kata beliau, meminum susu tidak bererti memperbanyakkan susu badan. Yang paling utama adalah pengambilan cecair bagi menggantikan air yang hilang melalui penyusuan.
“Ibu menyusu perlu mengambil banyak sayur segar, produk tenusu rendah lemak, daging merah dan juga protein,” katanya.
Pengambilan kafein pula katanya perlu dihadkan antara satu atau dua cawan saja sehari, itu pun selepas menyusukan bayi. Jika tidak, bayi akan meragam dan tidak selesa.
Mengenai pengambilan suplemen pula, Pek Chin berkata sebenarnya ia tidak perlu jika kita mengambil makanan yang berkhasiat. Namun, ibu-ibu boleh meneruskan pengambilan suplemen yang dipreskrip doktor atau juga mencuba petua bergantung kepada keselesaan mereka.
“Walaupun begitu, vitamin B6 diketahui mampu meningkatkan pengeluaran susu,” jelasnya.
Bagi ibu yang mengamalkan vegetarian pula, mereka mungkin mengalami kekurangan vitamin B12 yang terkandung dalam protein haiwan. Oleh itu, mereka perlu mengambil suplemen tambahan mengikut panduan yang diberikan pakar.
Dicatat oleh NRK di 9:06 PG Tiada ulasan:
Rabu, 4 Ogos 2010
Ketahui Kaedah Buang Bulu
Hari ini saya didatangi wanita lingkungan 40-an bersama anak gadisnya yang berusia 15 tahun Nina yang mempunyai masalah bulu roma lebat di keseluruhan tubuhnya. Masalah tersebut menyebabkan dia enggan ke sekolah kerana malu dengan wajahnya yang bermisai seperti lelaki. Nina mula datang haid pada usia 12 tahun tetapi haidnya tidak teratur. Saya mendapati Nina mungkin menghadapi masalah hormon tidak stabil. Hasil pemeriksaan saya mendapati bulu roma tumbuh pada kaki, paha dan juga perut Nina. Mukanya juga turut ditumbuhi bulu roma yang banyak sehingga menyerupai misai dan janggut.
Saya merumuskan Nina menghadapi masalah polisistic ovarian cyst (PCOS). Ia merupakan masalah di mana bebola kecil iaitu cyst tumbuh pada ovari dan mengeluarkan hormon yang tidak seimbang. Keadaan itu menyebabkan kadar testosteron tinggi dan estrogen menjadi rendah sekali gus mengakibatkan bulu tumbuh dengan banyak.
Saya melakukan kaedah diode laser iaitu dengan menggunakan sistem soprano. Kaedah ini mudah, cepat, tidak menyakitkan serta sesuai untuk semua jenis kulit. Ia juga amat berkesan. Dalam rawatan pertama hampir 70 peratus bulu roma dapat dihapuskan. Saya mencadangkan enam hingga 10 kali rawatan dalam jangkamasa setahun bagi mendapat hasil yang benar-benar hebat. Kelebihan sistem ini adalah ia mematikan bulu roma secara kekal, memutihkan kulit serta menjadikannya lebih tegang.
Masalah bulu di bahagian muka amat sesuai menggunakan kaedah ini. Muka bukan sahaja bebas daripada bulu malah kulit wajah menjadi bersih dan cerah. Apabila saya menggunakannya pada pesakit yang berusia 40 tahun ke atas kulit mereka menjadi lebih tegang disebabkan peningkatan mutu kolagen dalam kulit.
Setelah laser, bulu hilang dan tumbuh halus. Rawatan susulan berjaya mengatasinya sehingga tidak lagi kelihatan.
Memahami kitar hidup bulu/rambut membolehkan kita memahami dengan lebih mendalam proses membuang bulu badan. Rambut menjalani tiga fasa dalam satu kitaran hidup.
Fasa pertama, Anagen iaitu peringkat aktif pertumbuhan rambut. Pada fasa ini rambut dalam keadaan paling tebal dan mengandungi melanin yang tinggi.
Catagen adalah fasa perantara manakala Telogen pula adalah fasa tua/rehat.
Perubahan antara fasa pertumbuhan bulu adalah di antara satu dan tiga bulan bergantung kepada kawasan bulu itu tumbuh.
Kaedah hilangkan rambut/bulu sementara
Ia bersifat sementara. Bercukur tidak menyebabkan rambut tumbuh lagi tebal, cepat atau banyak. Ia hanya memotong bulu di bahagian atas kulit. Pangkal rambut yang lebih tebal bila memanjang menyebabkan bulu atau rambut yang tumbuh selepas dicukur kelihatan lebih tebal.
Agak menyakitkan tetapi kesannya lebih lama berbanding bercukur. Namun begitu bulu tetap akan tumbuh semula.
Lilin yang panas dituang pada kulit. Apabila sejuk rambut akan melekat pada lilin dan ditarik keluar daripada kulit. Selain itu kaedah ini juga menggunakan gula seakan-akan karamel yang panas dituang di atas kulit. Caranya sama cuma apabila selesai, proses mencuci sugar wax lebih mudah berbanding kaedah tradisional.
Bahan kimia yang digunakan adalah thioglycolate dicampur dengan sodium hydroxide atau calcium hydroxide. Ia secara langsung 'mencairkan' rambut . Masalah utama adalah kesan sampingannya kerana bahan kimia ini boleh 'mencairkan' sel kulit juga.
Menggunakan jarum halus untuk mengalirkan elektrik terus ke folikel rambut. Secara teorinya, kesan elektrik ini membakar folikel rambut. Elektrolisis adalah salah satu cara untuk membuang rambut secara kekal. Namun begitu, masa yang diambil untuk prosedur ini adalah lama, sakit dan memerlukan seorang yang mahir untuk melakukannya.
Prosedur ini perlu dilakukan setiap 12 ke 18 bulan. Kesan sampingan adalah pembentukan keloid, hyperpigmentation dan hypopigmentation.
Rawatan laser adalah yang terbaik dan paling berkesan. Jenis-jenis laser yang digunakan untuk membuang bulu adalah Ruby, Alexandrite, Diode dan Long Pulse Nd:YAG. Konsep membuang bulu menggunakan laser adalah mudah. Secara saintifiknya, ia berkonsepkan selektif photo termolysis. Menerusi kaedah ini akar rambut dimusnahkan secara selektif oleh haba. Sebenarnya laser akan diserap oleh pigmen pada akar bulu tersebut. Laser yang diserap akan bertukar menjadi haba dan terus membunuh akar rambut. Ini akan menyebabkan bulu kekal mati. Untuk kulit orang Asia, laser yang sesuai adalah jenis Diode dan Long Pulse Nd:YAG.
Oleh kerana laser diserap oleh pigmen akar bulu, ia sangat berkesan pada bulu yang mengalami fasa Anagen atau fasa pertumbuhan aktif. Pada fasa ini bulu roma adalah tebal maka penyerapan laser paling tinggi dan bertindak paling berkesan untuk mematikan akar bulu roma. Bulu yang tumbuh pada fasa Telogen atau Catagen tidak menyerap laser dengan baik. Kandungan melaninnya yang rendah maka ia tidak mati. Oleh itu laser perlu dibuat beberapa sesi selang 6 hingga 12 minggu. Ini bertujuan membolehkan bulu roma di fasa Telogen dan Catagen menjadi fasa Anagen.
Diode laser sangat berkesan untuk orang yang berkulit cerah mana kala mereka yang berkulit gelap, rawatan yang terbaik adalah dengan menggunakan laser Long Pulse Nd:YAG.
Di klinik Marissa Esthetic saya menggunakan sistem soprano iaitu diod laser keluaran Alma Laser yang merupakan syarikat pengeluar laser terunggul dalam dunia perubatan. Ia begitu hebat dan sesuai bagi kulit orang Asia serta mampu menghapuskan bulu roma dengan berkesan.
Dicatat oleh NRK di 8:57 PG Tiada ulasan:
Label: cara buang bulu
Ahad, 1 Ogos 2010
Kebanyakan ibu bapa memandang remeh penjagaan gigi anak-anak. Justeru, tidak hairan apabila gigi susu yang sepatutnya mula longgar pada usia enam tahun mengalami kerosakan dan terpaksa dicabut seawal usia tiga tahun.
Pembentukan gigi bayi sebenarnya bermula di peringkat janin. Oleh itu, pengambilan makanan ibu terutama kalsium ketika hamil sangat penting dalam mempengaruhi pembentukan gigi dan janin itu sendiri.
Mitos setiap kali hamil ibu akan kehilangan sebatang gigi atau gigi reput tidak benar dan boleh diatasi dengan pengambilan makanan yang betul.
Ketika proses menyusu,, selepas bayi selesai menyusu, lapkan batas gusinya menggunakan tuala basah dengan lembut.
Ini bagi mengelakkan sisa susu tertinggal dalam mulut yang kemudian akan berlendir dan mengembang.
Gigi susu tumbuh pada usia enam bulan. Set gigi susu lengkap hanya akan muncul pada usia dua tahun setengah.
Ketika usia kanak-kanak mencecah tiga tahun, ibu bapa boleh memperkenalkannya dengan berus dan ubat gigi kanak-kanak.
Perlu disedari di bawah setiap batang gigi susu ada gigi kekal yang akan tumbuh mengikut masa yang sepatutnya.
Sebab itu penjagaan gigi susu penting supaya tidak rosak kerana akan menyukarkan gigi kekal untuk tumbuh dengan baik.
Apabila gigi kekal tumbuh tanpa panduan gigi susu, ia tidak akan tumbuh dengan kedudukan yang baik.
Ia antara punca kedudukan gigi yang lintang pukang dan tidak cantik serta memerlukan bantuan pendakap gigi.
Oleh itu, untuk mendapatkan gigi yang cantik, penjagaan dari peringkat awal adalah penting.
Ajar anak-anak menggosok gigi mengikut jadual setiap pagi dan malam. Pastikan ibu bapa juga menjaga gigi dan jika boleh lakukannya bersama anak mereka.
Dicatat oleh NRK di 9:08 PTG Tiada ulasan:
Label: gigi susu, kesihatan gigi
Catatan Terbaru Catatan Lama Laman utama
Tip Elak  Tersedak Susu
7 tahun yang lalu
8 tahun yang lalu
Doktor Pakar di Malaysia
Menyusukan Bayi Bantu Kuruskan Badan
9 tahun yang lalu
Persatuan Penduduk Komuniti Suria Putrajaya
Alat Cegah Hamil (1)
bentuk muka bujur sirih (1)
cara buang bulu (2)
Datuk Dr Mashitah (1)
Dr Abdul Salam (6)
Dr Adilah Ahmat (154)
Dr Cyril Natarajan (1)
Dr Fatima Najla (2)
Dr Ismail Tambi (1)
dr mohd rushdan md noor (1)
Dr Mohd Shahir (1)
dr nor ashikin mokhtar (datuk) (2)
Dr Premitha Damodaran (1)
Dr Siti Annisa Nuhonni (1)
Dr Suhaimi Isa (4)
Dr Zulkifli Idrus (Prof) (1)
Eklampsia / Sawan Hamil (4)
Isteri Tidak Puas (3)
Kanser Faraj dan Vulva (1)
Kanser Pangkal Rahim (2)
minyak kelapa dara (3)
Pakar Sakit Puan (53)
petua dan khasiat (3)
Petua Untuk Seks (1)
Rahsia Awet Muda (1)
Rawatan Selepas Bersalin (1)
Sedut Lemak / Liposuction (1)
seks usia muda (1)
Sindrom Ovari Plcystic (1)
Asid Lemak Untuk Wanita Hamil
Laser Atasi Masalah Jerawat
Wajah Gelebar Tegang Semula
Panduan Ibu Hamil di Bulan Ramadan
Virus Herpes Kekal Sepanjang Hayat
Blog JaiHo - Pintu Ke Neraka
Kekal Cantik Walau Menyusu
Ketahui Kaedah Buang Bulu
Tema Tetingkap Gambar. Dikuasakan oleh Blogger.